गगरेट (ऊना)। गगरेट विकास खंड की ग्राम पंचायत कलोह की महिला प्रधान को सस्पेंड किए जाने के बाद शक्तियां उपप्रधान को स्थानांतरित कर दी गई हैं। महिला प्रधान पर विकास कार्यों में वित्तीय अनियमितताओं के आरोप हैं। विभागीय जांच के बाद महिला प्रधान को उसके पद से निलंबित कर दिया गया था। अब निलंबन के बाद प्रधान की वित्तीय एवं अन्य शक्तियां पंचायत के उपप्रधान नरेश कुमार को स्थानांतरित कर ही गई हैं। अंब पंचायत के उपप्रधान अब प्रधान की शक्तियों का प्रयोग कर सकेंगे। उल्लेखनीय है कि ग्राम पंचायत कलोह की महिला प्रधान को गत सप्ताह विभागीय जांच में विकास कार्यों एवं खरीद में वित्तीय गड़बड़ियों के चलते प्रधान पद से निलंबित किया गया है। गांव के ही कई लोग पिछले लगभग सात-आठ माह से प्रधान के खिलाफ गड़बड़ियों के आरोप लगा रहे थे। कुछ रोज पहले महापंचायत ने प्रधान के निलंबन का विरोध भी किया था। हालांकि बाद में महापंचायत के बयानों पर भी सवाल उठे थे। आरोप लगे थे कि एक साजिश के तहत महापंचायत के बयान जारी किए गए। उधर, प्रधान पद की शक्तियों से लैस उपप्रधान नरेश कुमार ने कहा कि पंचायत में होने वाले सभी विकास कार्यों में पूरी पारदर्शिता बरती जाएगी तथा प्रदेश सरकार के सहयोग से विकास के क्षेत्र में पंचायत को आदर्श पंचायत के रूप में विकसित किया जाएगा। उधर, विकास खंड अधिकारी सुदर्शन कुमार का कहना है कि कलोह पंचायत के उपप्रधान नरेश कुमार को प्रधान पद की शक्तियां दी गई हैं। निलंबित प्रधान की शक्तियों का उपप्रधान प्रयोग कर सकेंगे।